AARHUS: På baggrund af to skudepisoder og våbenfund i løbet af denne uge har Østjyllands Politi nu valgt igen at indføre visitationszone i et område i Aarhus.

Samtidigt lukker politiet endnu en gang klubhuset på Kappelvænget 8.

Begge dele sker med virkning fra 21. juni kl. 19.00

Natten til onsdag blev to mænd ramt af skud i dét, som politiet formoder var et internt opgør mellem to grupperinger. Natten til fredag blev der igen affyret skud på Kappelvænget. Denne gang ind i en skrænt. I nærheden af skudhullerne fandt politiet en pistol. Onsdag aften fandt politiet et par knive i et buskads i samme område.

- De seneste episoder har vist os, at banderne nu igen er begyndt skrue op for deres aktiviteter og går rundt med våben i området. Vi havde i en periode rigtig god gavn af en visitationszone, og vi vurderer, at det værktøj igen kan hjælpe os med at få våbnene væk fra gaden og skabe tryghed for borgerne, siger politiinspektør Michael Kjeldgaard.